SKRIFTLIG FORESPØRGSEL E-2095/02

af Michiel van Hulten (PSE)og Diana Wallis (ELDR) til Kommissionen

(16. juli 2002)

Om: Brede rammekontrakter for oversættelsestjenesteydelser

1. Kommissionen bedes bekræfte, at indgåelse af brede rammekontrakter for oversættelsestjenesteydelser er fuldt ud berettiget, eftersom

a) det er umuligt på det tidspunkt, hvor kontrakterne bliver tildelt, at fastsætte andet end de mest generelle aspekter af den krævede tjenesteydelse (bl.a. kan hverken mængde eller tidsfrist fastsættes), og eftersom

b) tjenesteydelsen kræves meget hurtigt, og at inden for oversættelsestjenesteydelser er rammekontrakter normen snarere end undtagelsen.

2. Kommissionen bedes bekræfte, at der inden for de givne retlige rammer ikke juridisk er nogen grund til at afholde de anvisningsberettigede, der forvalter rammekontrakter vedrørende oversættelsestjenesteydelser, fra at arbejde med et system med løbende vurdering af kvaliteten af den tjenesteydelse, som faktisk leveres i løbet af kontraktperioden, idet kontrahenternes rangorden tilpasses, således at den afspejler den faktiske kvalitet, forudsat at man (i overensstemmelse med artikel 98a, stk. 3, litra b, og stk. 4, i gennemførelsesbestemmelserne til finansforordningen) i udbudsbekendtgørelsen, udbudsbetingelserne og rammekontrakten angiver, at man har til hensigt at arbejde med et sådant system?

Svar afgivet på Kommissionens vegne af Neil Kinnock

(8. oktober 2002)

Det skal bemærkes, at hver institution som en uafhængig ordregivende myndighed alene er ansvarlig for anvendelsen af procedurerne for tildeling af kontrakter om offentlige indkøb af tjenesteydelser og forvaltningen af sådanne kontrakter inden for rammerne af finansforordningen.

I Kommissionen kan der kun indgås brede rammekontrakter, hvis:

- ydelsernes generelle art ikke gør det muligt at opdele kontrakten i partier

- leveringssikkerheden ikke kan garanteres på anden måde (kravenes størrelse sammenlignet med markedskapaciteten), eller der er tale om hastende ydelser eller ydelser, der skal leveres inden for en meget kort tidsfrist

- de ydelser, der skal leveres, ikke præcist kan fastsættes ved tildelingen af kontrakten.

Kommissionen kan forsikre det ærede medlem om, at de anvisningsberettigede, der forvalter brede rammekontrakter for oversættelsesydelser, er retligt forpligtet til at evaluere kvaliteten af den ydelse, der reelt leveres i kontraktperioden for at sikre en ordentlig gennemførelse af kontrakten (artikel 1, stk. 2, og artikel 68 i gennemførelsesbestemmelserne til visse bestemmelser i finansforordningen af 21. december 1977).

I forbindelse med brede rammekontrakter kan den anvisningsberettigede anvende den anden tilbudsgiver på listen i stedet for den første og om nødvendigt den tredje osv., hvis de foregående tilbudsgivere ikke kan efterkomme ordren af årsager, som ikke medfører kontraktens ophør.

I visse undtagelsestilfælde, navnlig i forbindelse med visse tjenester, der er omfattet af bilag 1B til direktiv 92/50/EF om samordning af fremgangsmåderne ved indgåelse af offentlige tjenesteydelsesaftaler, kan Kommissionen vurdere, at det muligt at acceptere brede rammekontrakter, i henhold til hvilke tilbudsgivernes rækkefølge kan ændres. Dette skal vurderes i hver enkelt sag, efter at der er foretaget en tilbundsgående analyse af de indsendte dokumenter, og forudsat at der gives meddelelse om, at det er hensigten at anvende et sådan system i forbindelse med indkaldelsen af bud. De anvisningsberettigede skal fuldt ud begrunde, hvorfor de vælger at gøre det.